กรุงเทพมหานคร เร่งแก้ปัญหาสะพานข้ามคลองเคล็ดทรุดตัว คาด 1 เดือนแล้วเสร็จ
นายศักดิ์ชัย บุญมา รองผู้ว่าราชการกรุงเทพมหานคร ตรวจสถานการณ์เหตุสะพานข้ามคลองเคล็ด ถนนอุดมสุขทรุดตัว พร้อมเปิดเผยว่า เมื่อคืนนี้(26 ก.พ.65) ได้มาตรวจสถานการณ์และวางแผนการแก้ปัญหาการทรุดตัวของดินไปแล้ว โดยจะทำการปล่อยน้ำจากบึงหนองบอนเข้าสู่อุโมงค์ระบายน้ำให้เต็มไม่ให้น้ำใต้ดินบริเวณดังกล่าวไหลเข้าไปในอุโมงค์เพื่อป้องกันการทรุดตัวเพิ่ม แต่ในช่วงเช้าของวันนี้(27 ก.พ.65) เจ้าหน้าที่ได้เข้าตรวจสอบพบว่าน้ำใต้ดินยังไหลเข้าอุโมงค์ ขณะนี้ได้นำกระสอบทรายไปอุดบริเวณที่รั่วเพื่อชะลอการไหลของน้ำและวางแผนเตรียมใช้เครื่องมือขุดเจาะจากด้านบนโดยฉีดสารเคมีโฟมเพื่ออุดรอยรั่วของอุโมงค์ คาดว่าใช้เวลาประมาณ 2 วัน จะแล้วเสร็จ ส่วนการปรับปรุงถนนและสะพาน ขณะนี้อยู่ระหว่างการสำรวจดินเนื่องจากชั้นดินมีการเปลี่ยนแปลง ต้องพิจารณาความอ่อนนุ่มของชั้นดิน สำรวจโครงสร้างที่จะใช้ก่อสร้าง เพื่อวางแผนการก่อสร้างถนนและสะพาน เบื้องต้นอาจต้องทำเส้นทางเบี่ยงและสะพานเป็นการชั่วคราว แต่จากการประเมินคาดว่าจะใช้เวลาการปรับปรุงถนนและสะพานประมาณ 1 เดือนจะสามารถคืนการจราจรได้สำหรับการทรุดตัวของพื้นดินในพื้นที่เกิดเหตุและใกล้เคียง ในระดับแนวราบยังมีการทรุดตัวเล็กน้อย ค่าเฉลี่ยอยู่ที่ 1 ชั่วโมง ทรุดลง 1 มิลลิเมตร นั่นหมายถึงระดับน้ำและแรงดันน้ำใต้ดินที่ไหลเข้าสู่อุโมงค์ลดลง ดังนั้นเมื่อทำการอุดรูรั่วแล้วเสร็จดินก็จะไม่ทรุดตัวอีก นอกจากนี้ ได้สำรวจอาคารใกล้เคียง ซึ่งในวันนี้ไม่พบว่ามีการทรุดตัว ทั้งนี้ ได้มอบหมายสำนักการระบายน้ำ  สำนักการโยธา สำนักงานเขต ร่วมหารือกับผู้รับจ้างในการวางแผนและเร่งดำเนินการปรับปรุงโดยเร็ว สำหรับความเสียหายที่เกิดขึ้นบริษัทผู้รับจ้างจะเป็นผู้รับผิดชอบทั้งหมด